**Orhideea albă**

*Cârdei V. Mariana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Orhideea albă-i floarea

ce-n buchete adunată,

spre altar poartă mireasa,

ca şi ea - imaculată...

Dup-o noapte înstelată,

se trezeşte-nfiorată,

şi-şi deschide lent

corola-n ametiste irizată.

Sub cupola de topaz,

soarele ochii-şi mijeşte

şi priveşte spre pământul

ce la viaţă se trezeşte.

De pe un ram înmiresmat

un colibri-n jur priveşte,

zăreşte, scăldată-n soare,

orhideea, etalând mărgăritare.

El începe s-o curteze,

roua-i soarbe c-un sărut,

savurând apoi nectarul

dulce, fin, necunoscut.

Orhideea-ndrăgostită

îl răsfaţă iubitoare,

cu miresme îl îmbie

şi-l cuprinde-ntre petale.

Soarele-i scaldă-n raze

aurii, strălucitoare,

poleindu-le-n carate

dragostea nemuritoare.